Wanta
1Ida Sang Hyang Widi Wasa ngandika sapuniki: “Ih Israel parekan Ulune, kaula seselikan Ulune, katurunan Yakube dingehangja!
2Ulun Sang Hyang Widi Wasa ane ngardi kita. Uli ngawit kita mara lekad, Ulun suba nulungin kita. Eda kita takut. Kita parekan Ulun, kaula seselikan Ulun ane suecanin Ulun.
3Ulun lakar maicayang yeh teken tanahe ane tuh, tur ngadakang yeh klebutan ane membah di tanahe ane tuh latuh. Ulun lakar mriokang kakuatan Ulune sig pianak-pianak kitane, tur maicayang mertan Ulune teken katurunan kitane.
4Ia lakar tumbuh lanus buka padange ane tumbuh di tanahe beseg, buka punyan kayune ane tansah cokin yeh uli klebutan yehe.
5Sakaukud rakyate lakar pada ngraos kene: ‘Tiang druen Ida Sang Widi Wasa.’ Anake pada lakar teka tur dadi abesik teken bangsa Israele. Ia suang-suang lakar nulisang parab Ida Sang Hyang Widi Wasa di limanne, tur ngadanin dewekne kaulan Ida Sang Hyang Widi Wasa.”
6Ida Sang Hyang Widi Wasa sane mrentah tur nyayubin bangsa Israele, inggih punika Ida Sang Hyang Widi Wasa Sane Maha Kuasa ngandika asapuniki: “Ulun ene ane pangawit muah ane panyuud, tuah Ulun ane maraga Widi. Tusing ada Widi ane lenan sajabaning Ulun.
7Adake anak ane nyidayang nglaksanayang buka ane laksanayang Ulun? Nyenke ane suba nyidayang ngramalang unduk ane lakar kasidan, ngawit uli ane pangawit pesan kanti di masan wekasane?
8Edaja takut ih kaulan Ulune! Sawireh kita suba nawang mungguing Ulun suba ngramalang uli imaluan kanti jani, sakancan unduk ane lakar kasidan tur kita ane dadi saksin Ulune. Adake buin Widi ane lenan? Adake Widi ane mawisesa ane tonden taen dingeh Ulun?”
Indik
9Sawatek anake sane ngardi arca-arca punika nista pisan, tur dewa-dewa sane ajiang ipun pisan punika tan paguna. Anake sane nyungsung dewa-dewane punika sujatinipun buta tur nambet mawinan ipun pacang nandang kimud.
10Makarya palawatan mas perak buat kasumbah makadados Widi, punika nenten pisan patut.
11Sawatek anake sane nyumbah dewa-dewa sane kadi asapunika pacang kanistayang. Jadmane sane ngaryanin arca-arcane punika wantah manusa pada tur tan langkungan ring punika. Banggayang ipun pada rauh tur kapintonin. Ipun pacang ajerih tan sipi tur pacang nandang kimud.
12Pandene ngambil perak atugel tur ngaryanin punika ring prapene. Limannyane sane siteng ningtingang palu tur noktok perake punika tumuli karupayang. Sajeroning ipun makarya ipun nandang seduk, bedak miwah kenyel.
13Tukang tarune ngukur taru. Ipun ngambarin tarune punika antuk kapur, tur ngukir taru punika antuk paet pangukir, raris ngrupayang taru punika sakadi manusa, manusa sane bagus genjing, tumuli kagenahang ring umahnyane.
14Menawita ipun ngebah wit taru aras sane pacang anggena arca punika, wiadin ipun milih wit jati wiadin kipres saking alase, wiadin ipun menawi nandur wit salam tur ngajap sabeh tedun mangda numbuhang tarune punika.
15Jadmane ngambil taru atugel buat anggen ipun saang, tur sane malih atugel anggen ipun arca. Sane abagian anggen ipun pangumpan buat ngidu miwah manggang roti, sane malih abagian anggen ipun dewa raris sumbah ipun.
16Abagian tarune punika anggen ipun ngendihang geni. Irika ipun manggang ulam raris naar ulame punika tur ipun wareg. Ipun ngangetang dewek ipune tur mabaos sapuniki: “Ambate anget tur jaene! Ambate luung apine!”
17Sisan tarune anggen ipun arca, wusan punika ipun matedoh tur nyumbah arcane punika. Ipun ngastawa ring arca punika tur mabaos asapuniki: “Palungguh iratu widin titiang, rahayuangja titiang.”
18Jadmane sane kadi asapunika kalintang nambet. Ipun tan uning ring sane kardi ipun. Ipun nekep paningalan miwah pepinehnyane marep ring sane patut.
19Sang makarya arca-arca nenten madue akal miwah pangresepan sane ngawinang ipun mabaos: “Abagian kayune ento tunjel tiang. Ditu tiang manggang roti di duur baane tur ditu tiang manggang be laut daar tiang. Sisan kayune lantas anggon tiang arca. Dini tiang sumungkem nyumbah kayu atugel.”
20Indike kadi asapunika ngawinang ipun sakadi naar abu kewanten. Pepinehipune sane nambet punika ngawinang ipun kasasar ngrereh pitulungan. Ipun nenten muatang ngangkenin ring deweknyane, mungguing arca sane gamel ipun punika boya pisan widi.
Ida S
21Ida Sang Hyang Widi Wasa ngandika asapuniki: “Ih Israel, ingetangja ene. Ingetangja mungguing kita parekan Ulun. Ulun ngadakang kita buat dadi parekan Ulune, tur Ulun tusing taen lakar ngengsepang kita.
22Ulun suba nyampatang dosan kitane buka nyampatang guleme. Ane jani maija mabalik sig Ulune. Tuah Ulun dogen ane ngrahayuang kita.”
23Masuryakja maliang-liang, ih langit! Masuryakja ih tongos ane paling dalem di gumine! Masuryakja maliang-liang, ih gunung-gunung muah sawatek kayune ane di alase! Ida Sang Hyang Widi Wasa suba nyinahang kagungan Idane malantaran ngrahayuang Israel kaulan Idane.
24“Ulun Ida Sang Hyang Widi Wasa, juru rahayun kitane. Ulun ngraga ane ngadakang kita. Ulun Sang Hyang Widi Wasa, ane ngardi saananing ane ada. Ulun ngraga ane ngeberang langite tur dugase Ulun ngadakang gumine tusing ada anak ane nulungin Ulun.
25Ulun ane ngawanang tukang tenunge belog, tur nyliwegang ramalan paratukang ramale. Raos anake wicaksana tungkasin Ulun, tur Ulun muktiang mungguing kawicaksanannyane ento paundukan ane belog.
26Nanging yen kaulan Ulune ngadakang ramalan, yen Ulun ngutus utusan buat ngedengang rencanan Ulune, Ulun ngawanang sakancan rencana muah ramalane ento kasidan. Ulun ngorahang teken kota Yerusaleme, mungguing rakyate lakar buin nongos ditu. Kota-kotane di Yehuda lakar kawangun. Kota-kotane ento lakar kawangun uli uug-uugannyane.
27Aji raos abuku Ulun ngetuhang yeh pasihe.
28Ulun ngandika teken I Kores kene: ‘Kita ane lakar madeg ratu pabuat Ulun. Kita lakar nglaksanayang unduke ane arsayang Ulun, ane patut laksanayang kita. Kita lakar mrentahang apanga kota Yerusaleme buin kawangun tur dasar Perhyangan Agunge apang kapasang.’”
gaz_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn